A Hold Papjai és Cid Elűzése

Az **V. Birodalmi Év** elején egy merőben új kultusz ütötte fel fejét a Fejedelem Földjén. A **Hold Papjai** Torremorból indították hittérítő útjukat, és mind Hegyhonban, mind Sändeonban megvetették lábukat. Hithű és elkötelezett papok öltöttek szürke miseruhát mindhárom királyságban, így a történelemben először beszélhetünk teljes mértékben nemzetközileg elterjedt misztériumvallásról.

A Hold Papjainak feltett szándéka a nemzetközi politikai befolyás kiépítése mellett a **Holdkerék** megépítése és felszentelése volt. Növekvő befolyásuknak köszönhetően a papok rávették mindhárom királyság uralkodóját, hogy a Holdkerék felszentelésének ceremóniáján vegyenek részt összes alattvalójukkal. Aki eddig valamiért nem ismerte volna, ezen az éjszakán találkozhatott először Ciddel, a Hold Főpapjával a Kislányozó Réten megrendezett ceremónián. Cid vezette fel, ahogy a Holdkerék először körbefordult, de a rituálé meghiúsult. Az Umbra sötétjéből nevesincs huhogányok rontottak a papra, aki vitézen helyt állt, és áldásban derengő szablyájával visszaűzte az árnyakat a Fátylon túlra. A támadás nem követelt áldozatokat, de a Holdkerék kizökkent tengelyéből, és forgása irányíthatatlanná vált.

Bár a Hold Papjainak szertartása meghiúsult, politikai hatalmuk tovább nőtt. Ahogy a királyi udvarokban gyarapodott befolyásuk, úgy fogytak az élet olyan szegmensei, amibe a kultusznak ne lett volna beleszólása.

Ez az időszak egybeesik azokkal az baljós éjszakákkal, amelyeken a Káoszfa Sötét Druidái elkezdték kiépíteni útjukat hatalom felé. A Káoszfa hívei pedig nem válogattak módszereikben: az éj derekán tőrrel szúrták át a hegyhoni holdpap, Serdon Pedro szívét, hogy a nagyhatalmú nemzetközi erőket egymás ellen fordítsák. Serdon Pedro halálát a Hold Papjai nem tűrték szótlanul, vérbosszút kiáltottak. Felszólították Hegyhon népét, hogy a napnyugtával lökjék a kapuk elé Pedro gyilkosát – vagy ha a gyilkos személyére nem derül fény, bárkit őhelyette. Ez országszerte felháborodást keltett a hegyhoniakban, akiknek vajmi köze, se tudomása nem volt még ezekben a napokban az éj leple alatt ördögi mestertervüket szövögető és Serdon Pedro haláláért ténylegesen felős Sötét Druidák létezéséről. Megunták a Hold Papságának hatalmát, és eldöntötték, hogy megakadályozzák a papok vérbosszúját. A kapuk elé kihurcolt ártatlan polgár szerepét az álca kedvéért Hendzar mágus rangidős tanítványa, Wilford Smack vállalta magára, akinek csuklójára könnyen oldódó csúszócsomót kanyarintottak. Hendzar pedig úgy rendelkezett, hogy a nép apraja-nagyja pedig keressen rejteket a környező bozótosban.

Ahogy Cid és rendtársai a hegyhoni kapuk alá értek, a nép előrontott és parancsra közre fogta a Hold Papjait. Wilford Smack csuklójáról lecsúszott a béklyó, így varázslattal tartóztatta fel a kultistákat, a nép pedig kitölthette haragját.

Ekkor lépett a kapukhoz Hendzar Mágus nagymester, aki erre a rég várt találkozásra külön inkanációt verselt. Kétszer kiáltotta az éjszakába Cid halálát, ám a papon átbukott a mágia vihara, és ahol mindenkinek összeporladó csontokat kellett volna csak látnia, a főpap sértetlen állt.

Szó nem hagyta el száját, ám áttört a felsorakozott hegyhoniak gyűrűjén, és Torremorig meg sem állt. Hendzar mágus ott akkor térdre rogyott, és saját varázslatának súlya alatt nem sokkal később kilehelte lelkét.

Morog, Ramirez és Agardor halálával Cid kultuszának utolsó túlélője maradt, ki a halált megvetve remeteként élte hátralevő éveit. Néhány garasát Torremor piacán kereste, ahol évekig egy ponyván fonnyadt zöldségeket kínált megvásárlásra.

Cidet a VI. Birodalmi Év végén érte el a végzet, mikor Baljic McToby halálra ítélte őt a Lidércgyűrűvel.